România a exportat anul trecut cereale în valoare de 4,129 miliarde de euro, în scădere cu 4,1% în comparaţie cu 2022, potrivit datelor Institutului Naţional de Statistică (INS).
În luna decembrie 2023, exporturile de cereale au însumat 314,3 milioane de euro, în creştere comparativ cu luna similară din 2022, când acestea s-au ridicat la valoarea de 236,6 milioane de euro.
Cea mai mare valoare a exporturilor de cereale anul trecut s-a înregistrat în luna noiembrie, când România a încasat 444,2 milioane de euro, urmată de luna martie, cu 405 milioane de euro, şi de luna octombrie - 388,1 milioane de euro.
La capitolul importuri, România a importat în 2023 cereale în valoare de 703,1 milioane de euro, în scădere cu 27,2% raportat la anul anterior. La nivelul lunii decembrie 2023, importurile au fost de 54,6 milioane de euro, la jumătate faţă de decembrie 2022, când valoarea cerealelor importate de România s-a situat la 101 milioane de euro.
În 2023, valoarea importurilor de cereale a depăşit-o pe cea înregistrată în ultima lună a anului precedent doar în ianuarie (116,6 milioane de euro) şi februarie (117,8 milioane de euro). Ulterior, valoarea importurilor a scăzut raportat la decembrie 2022, cele mai mici sume fiind consemnate în iunie (25,8 milioane de euro) şi iulie (26,7 milioane de euro).
Cu toate că exporturile românești au scăzut în 2023, Portul Constanţa a stabilit în 2023 un nou record în ceea ce priveşte exporturile de cereale, graţie majorării livrărilor de cereale provenite din Ucraina precum şi proiectelor de îmbunătăţire a infrastructurii finanţate de Uniunea Europeană, au declarat pentru Reuters reprezentanţi ai autorităţii portuare în luna ianuarie.
Potrivit surselor, portul Constanţa a expediat anul trecut o cantitate record de 36 milioane de tone de cereale, în creştere cu 50% comparativ cu 2022, iar cerealele ucrainene au fost responsabile pentru aproximativ 40% din volumul total. Pe parcursul anului trecut, Ucraina a expediat aproximativ 14 milioane de tone de cereale prin portul Constanţa, în creştere de la o cantitate de 8,6 milioane de tone pe întreg parcursul anului 2022.
Precedentul record privind cantităţile de cereale expediate într-un singur an prin portul Constanţa este de puţin peste 25 milioane de tone.